SKRIFTLIG FORESPØRGSEL E-3094/01

af Stavros Xarchakos (PPE-DE) til Kommissionen

(13. november 2001)

Om: Piratkopiering af cd'er

Ifølge beretninger i den græske presse og erklæringer fra repræsentanter for pladeselskaber i Grækenland har piratkopiering af cd'er nået et uhyre stort omfang med det resultat, at situationen i Grækenland nu kan sammenlignes med situationen i Egypten i 1984. På europæisk niveau har Grækenland en tydelig førsteplads, mens landet på verdensplan befinder sig blandt de 10 største piratkopieringslande og kan sammenlignes med stater som Malaysia og Paraguay. Det skal bemærkes, at den illegale fremstilling af cd'er dækker 50 % af det nuværende græske marked og i alt når op på 9-10 millioner forfalskede cd'er.

Endvidere fremgår det af vurderinger, som er offentliggjort i den græske presse, at der er tale om et tab af skatteindtægter, som når op på 7 mia. drachmer om året. Ifølge korpset til forfølgelse af økonomisk kriminalitet drejer det sig om en alvorlig økonomisk forbrydelse, som borgerne vænner sig til, og som skaber en ukontrolleret paralleløkonomi med høje ubeskattede indtægter, samtidig med at folk bliver vant til kriminel handling under påskud af samfundsmæssig tolerance.

Hvad er Kommissionens kommentarer til denne ikke tidligere sete situation i Grækenland? Hvad er tallene for de øvrige 14 EU-medlemslande? Har de græske myndigheder oplyst Kommissionen om omfanget af dette problem? Hvilke foranstaltninger har Kommissionen til hensigt at træffe på europæisk niveau for at eliminere det?

Svar afgivet på Kommissionens vegne af Frederik Bolkestein

(18. december 2001)

Kommission er klar over problemet med piratkopiering af cd'er, både på verdensplan, i Europa og i visse medlemsstater. I betragtning af det stadig større problem med forfalskning og piratvarer og dets negative virkninger for innovation og beskæftigelse hørte Kommissionen i 1998 de berørte parter gennem en grønbog(1), for at fastslå dette fænomens økonomiske betydning for det indre marked, vurdere den gældende lovgivnings gennemslagskraft og foreslå, hvordan situationen eventuelt kunne forbedres.

Denne grønbog førte til udarbejdelsen af en handlingsplan (meddelelse af 30. november 2000 om opfølgning af grønbogen om bekæmpelse af varemærkeforfalskning og piratkopiering i det indre marked(2)), der omfatter aktioner, der skal gennemføres hurtigt, bl.a.: forslag til et direktiv om styrkelse af midlerne til håndhævelse af intellektuel ejendomsret, forbedret udveksling af oplysninger og administrativt samarbejde; uddannelse af tjenestemænd ved de retshåndhævende myndigheder inden for rammerne af de eksisterende programmer; samt fastlæggelse af en metodologi til indsamling, analyse og sammenligning af data om varemærkeforfalskning og piratkopiering. Af disse aktioner er Kommissionen i øjeblikket i færd med at lægge sidste hånd på et forslag til et direktiv om håndhævelse; den er ved at udvikle aktive uddannelsesprogrammer for medlemsstaterne og den viderefører og tilpasser yderligere uddannelsesprogrammer for ansøgerlandene (f.eks. via programmerne TAIEX, Phare og TACIS), og desuden har den allerede iværksat den nævnte undersøgelse, som skulle blive færdig i løbet af 2002.

Ud over disse aktioner, som enten er planlagte eller allerede i forberedelsesfasen er Kommissionen regelmæssig i kontakt med alle de pågældende medlemsstater for at få de seneste oplysninger og udveksle synspunkter om, hvordan piratkopiering kan begrænses mere effektivt.

(1) KOM(98) 569 endelig udg.

(2) KOM(2000) 789 endelig udg.